138.000 de euro au donat românii în conturile Ministerului Culturii de la începutul subscripției publice prin care Guvernul vrea să strângă șase milioane de euro pentru a achiziționa de la proprietari sculptura Cumințenia Pământului, semnată de Constantin Brâncuși. Alte cinci milioane de euro sunt puse la dispoziție de Guvern.

Românii au putut dona începând de pe 11 aprilie, 19 mai fiind data de lansare a campaniei oficiale, susținute printr-un spot de promovare în care personalități publice precum Andrei Pleșu, Victor Rebengiuc și Oana Pellea îi îndeamnă pe români să contribuie pentru ca sculptura să poată intra în posesia statului român.

Cu o săptămână înainte de începerea campaniei oficiale de promovare, fuseseră strânși 50.000 de euro.

Un calcul matematic arată că în cele 49 de zile în care românii au putut dona s-au strâns, în medie, pentru Cumințenie 2.816 de euro pe zi, în condițiile în care pentru a atinge ținta de șase milioane de euro este nevoie în medie de 35.000 de euro pe zi calendaristică.

74.584 de euro au venit după lansarea campaniei naționale de susținere, prin 3.455 de donații, venite de la persoane fizice și companii.

„Le mulțumesc tuturor românilor pentru susținerea de care au dat dovadă până acum. Personal, mi-au întărit, încă o dată, convingerea că dispunem de resurse, nebănuite, poate, de mulți dintre noi, de coeziune națională în jurul marilor proiecte de țară.

Cumințenia pământului este o operă de artă reper în viaţa artistică a lui Brâncuşi, are o valoare aparte, iar inițiativa Guvernului trebuie să reprezinte o asumare publică a acestui proiect. Îi invit pe români să ni se alăture cu gândul și cu sufletul și să decidă dacă această lucrare merită să rămână accesibilă publicului larg. Noi vom face, în perioada următoare, tot ce este posibil să-i convigem că da, merită!”, a declarat Dacian Cioloș, prim-ministrul României.

Pe 22 mai, premierul Dacian Cioloș anunța că și-a donat tot salariul pentru luna aprilie pentru acest proiect. „A început campania pentru Cuminţenia Pământului a lui Brâncuşi. În ce mă priveşte, am decis să donez salariul din luna aprilie pentru acest proiect. Vă îndemn şi pe voi, pe fiecare, să faceţi după cum vă îndeamnă conştiinţa şi după posibilităţile pe care le aveţi. Eu unul am decis să fac acest lucru pentru că Brâncuşi este şi al meu!”, a scris acesta pe Facebook.